# Lääne-Harju valla Kogukonnakomisjoni koosoleku protokoll

Aeg: 19.01.2022, kell 18.00-20.30

Koht: Puuna, Änglema küla

Osalejad kohapeal: Andrus Saliste, Krista Maaro, Heiki Hõimoja, Ando Eelmaa, Jaana Ojala, Guido Leibur, Eve Jakobson, Eve-Mai Valdna, Kalle Kalbre

Osalejad veebis: Jana Stahl

Külaline: Aile Kask

Koosolekut juhatas Andrus Saliste, protokollis Krista Maaro

Päevakava:

1) Kohtumine piirkonnapolitseinikuga.

2) Külade lipud Lääne-Harju vallas, arutelu (Heiki Hõimoja).

3) Kogukonnaliikme küsitluse ankeet (Guido Leibur).

4) Valla investeeringud piirkonna ja valdkonna põhisena - ülevaade (Andrus Saliste).

5) Vabaühenduste ja kogukondade taotlused versus teod 2021 versus 2022- ülevaade (Andrus Saliste).

6) Kohapeal avatud teemad.

7) Veebruari koosoleku aeg ja koht.

Kokkuvõte:

1) A. Kask – Olen olnud piirkonnapolitseinik alates 2018. aastast. Varasemal olen olnud endise Padise valla kodanik, nüüd elan Vasalemmas. Mul on hea meel, et alates käesoleva aasta jaanuarist on meil vallas kolm piirkonnapolitseinikku.

Naabrivalvega on tihe koostöö, tavaliselt oleme kohtunud kaks korda aastas aga viimasel paaril aastal on see olnud keeruline. Kevadel on plaanis taas kohtuda.

J. Ojala – Kass kogu vald on naabrivalvega kaetud?

A. Kask – Ei ole. On olnud huvilisi kuid hetkel on uusi piirkondi juurde luua keeruline, inimesed on pragu „talveunes“.

J. Ojala – Kas Kloogal on?

A. Kask – Hetkel ei tea, et oleks.

A. Saliste – Osades piirkondades on elanikud ise kaamerad üles pannud aga pilti ei tohi jagada.

A. Kask – Kogukond võib hankida kaamera ja politsei saab pildi üle võtta. Peagi pannakse Kloogale kaks kaamerat.

G. Leibur – Kuhu pilt kaameratest jookseb?

A. Kask – Politsei serverisse. Keegi otse ei jälgi, saab tagantjärele vaadata.

J. Ojala – Kes valis Kloogale tulevate kaamerate asukohad?

A. Kask – Minu otsus, seal liiklus kõige suurem. Veel võiks kaamerad tulla Karjakülla, Treppoja risti, Laulasmaale, Keila-Joale. Paldiski on kaameratega kaetud.

E-M. Valdna – Räägi statistikast, viis viimast aastat.

A. Kask – Omastamised ja vargused on veidi tõusnud, väga suurelt on tõusnud arvutikelmused. Vargused pigem tiheasustusalal. Meie vallas on kõrge laste perest eraldamise hulk vägivalla tõttu.

E-M. Valdna – Kuidas sellega on, kui inimesed jagavad pilte kahtlastest sõidukitest või inimestest?

A. Kask – Ei tohi pilte jagada. Kui on kahtlane inimene või sõiduk ja märkaja tunneb hirmu või ohtu, siis tuleb helistada 112.

Varguste koha pealt, markeerige oma väärtuslikke esemeid, et neid oleks lihtne tuvastada. Hoidke auto ja hoonete uksed lukus.

2) H. Hõimoja – Sain õhelt vallaelanikult pöördumise ettepanekuga teha igale külale oma lipp. Konsulteerisin Madis Vaikmaaga, kes ütles , et tore mõte aga initsiatiiv võiks tulla kogukondadest. Meil on üle 53 asula. Tekkis palju küsimusi – kes otsustab?, kes kujundab?, kes maksab?, kas valla või kogukonna projekt? jne.

A. Eelmaa – Lihtsalt lipp on kunstlik, sellega identiteeti ei tekita. Küla ei ole juriidiline keha ega institutsioon. Kui siis kasutada ajaloolisi lippe, need on kõige paremad.

G.Leibur – Pigem esile tõsta mis lokaalselt eriline on. Kunstlikult ei ole mõtet lippu luua.

E. Jakobson – Küsimus nr üks, milleks seda vaja on?

J. Stahl – Pakril on lehvinud sini-must-kollane, need on rannarootslaste värvid. Lippude kohta oskab hea nõu anda Priit Herodes.

**Otsus: Lipp peaks olema institutsioonil mitte külal. Lipul peab olema omanik, näiteks küla tasandil külaselts. Lippu ei sobi luua kampaania korras. Alati on võimalik kujundada pere või talu lipp.**

3) G. Leibur – Lähiajal saadan komisjoniliikmetele laiali küsitlusankeedi selleks, et komisjoni tööd paremini korraldada ja liikmeid parimal viisil koormata. Korraldame individuaalseid vestlusi, andke teada kokkusaamiseks sobiv aeg ja koht. Vestlused soovime läbi viia enne 10. veebruari.

4) A. Saliste andis komisjonile ülevaate valla investeeringutest piirkonna ja valdkonna põhiselt.

5) A. Saliste andis komisjonile ülevaate vabaühenduste ja kogukondade taotlused 2021 vs 2022.

6) A. Eelmaa – Kuna kandideerin Riigikogu valimistel, siis pean vist komisjonist välja astuma?

**Otsus: Esialgu peatada A. Eelmaa komisjoni liikmelisus kuni Riigikogu valimisteni 5. märtsil.**

E. Jakobson – Kaugel on valla arengukava? Uus eskiis pidi valmis olema 15.oktoobriks. Meie kandis ostab Evekon kokku metsa- ja põllumaad, millele on antud hoonestusõigus. Kas sinna hakatakse tuulikuid ehitama, need jääksid elamutest vähem kui 300 meetri kaugusele?

A. Eelmaa – Hoonestusõigus ei anna juriidiliselt mingeid ehitusõigusi.

K.Kalbre – Kuni 25 m kõrguse tuuliku võid oma koduõuele püsti panna.

A. Saliste – Hoonestusõigus ei anna mingeid ehitusõigusi kuid arusaadavalt on inimestel mure.

**Otsus: Teha päring valda, et teada saada kaugel on valla üldplaneering. Lisaks uurida kuidas on lood heakorra eeskirjaga.**

J. Ojala – Kuldse Liiga teema jätkuks. Külli Volmer kutsus HOL-i kaudu kokku Harjumaa pensionäride ühendused. Kokkusaamised hakkavad toimuma kord kuus. Meie vallast osaleb esialgu Klooga esindus.

J. Stahl – 22.aprillil toimuvad Pakril talgud, eesmärk Suurküla võsast välja saagida. Eriti on oodatud mootorsaagidega inimesed. Arvestatud ca 30 inimesega. Tuleb eelregistreerumine, et oskaks osalejate hulgaga arvestada.

**Järgmine koosolek toimub: 16. veebruaril, algusega kl 18.00, Leholas.**